編聯偶作
作者：蘇籀
朝代：宋

paragraphs: 躭飫神奇致，思研理趣幽。
崎嶇由考倣，勉勵似鉏耰。
明耀鑑頻拭，醇精酒屢酘。
編聯存隻字，解悟失全牛。
曷可裨宏議，于何答彼諏。
達辭宜駕說，典學善宣猷。
渾渾窺姚姒，專專切旦丘。
時王資粉澤，天匠不雕鎪。
愍惻元元意，彌綸色色優。
雅馴鎸鄙固，切實忌飄浮。
自古英莖肆，于今都市謳。
近誰臻壺奧，遠孰擅風流。
壹鬰窮居氣，荒唐失友愁。
湛酣及醲郁，浸漬復優柔。
斐綺資咍噱，蕪枵寡晤酬。
不爲傷手斲，無取强顔羞。
管氏攘戎索，元龍高卧樓。
激昂牽老憊，書劍判悠悠。